﻿ POLITICI SOCIALE ŞI GLOBALIZARE ÎN ŢĂRILE EUROPENE MARIANA STANCIU MOTTO: „The issue is not between a ’free market’ Europe and a social Europe...I belive in Europe as a political project. I belive in a Europe with a strong and caring social dimension. I would never accept a Europe that was simply an economic market” (Tony Blair, It is time for a reality check, News, 23.06.2005) rticolul comentează asupra influenţelor mai puţin evidente ale procesului de globalizare asupra dezvoltării sociale şi protecţiei A sociale, la nivel mondial şi european. În articol pot fi găsite şi informaţii privind clasamentul naţiunilor în funcţie de indicele de globalizare, o analiză asupra modalităţilor prin care vechea etică a relaţiilor economice internaţionale a dus la adâncirea decalajelor de dezvoltare dintre naţiuni şi asupra consecinţelor pe care toate aceste realităţi le induc în planul procesului de eradicare a sărăciei. DIMENSIUNEA SOCIALĂ A VIEŢII ŞI RETORICA GLOBALISTĂ Comentarii recente ale politicienilor occidentali, privind efectele directe şi indirecte ale globalizării în domeniul protecţiei sociale şi calităţii vieţii, relevă îndeosebi influenţele pozitive ale acesteia şi, mai rar, pe cele negative. Depinde cine şi mai ales, cu ce intenţii comentează. De mai mulţi ani, „Foreign Policy Magazine Globalization Index” (2006 About, Inc., A part of The New York Times Company) calculează indicele de globalizare pentru 62 de ţări, care realizează 96% din PIB-ul mondial şi înglobează 84% din populaţia lumii. Pentru fiecare ţară, acest indice sintetizează nivelul dezvoltării economice (volumul activităţilor comerciale, volumul investiţiilor străine, volumul investiţiilor în alte ţări ale unor agenţi economici autohtoni), nivelul contactelor interpersonale ale populaţiei autohtone (călătorii, turism, nivelul transferurilor non-guvernamentale în interiorul şi în afara ţării ş.a.), nivelul conectării tehnologice (utilizatori internet, număr servere ş.a.), nivelul angajării şi integrării politice a ţării în diverse organisme şi organizaţii internaţionale. Potrivit clasificării respective, în anul 2004, ţările cu indicele de globalizare cel mai ridicat au fost: Irlanda, Singapore, Elveţia, Olanda şi Finlanda. SUA, care ocupa locul 11 în anul 2004, se situa pe locul şapte, în anul 2006. CALITATEA VIEŢII, XVIII, nr. 1–2, 2007, p. 137–148 138 MARIANA STANCIU 2 În anul 2005, primele zece ţări în acest top au fost următoarele: Singapore, Irlanda, Elveţia, SUA, Olanda, Canada, Danemarca, Suedia, Austria, Finlanda. România s-a situat pe locul 35 (Measuring Globalization, The Globalization Top 20, 2005). Deşi pe plan mondial, nivelul general de integrare economică, precum şi investiţiile directe au scăzut în anul 2006, contactele interpersonale (incluzând călătoriile pe căile aerului şi traficul telefonic internaţional) şi contactele prin internet au crescut. Numărul de noi utilizatori ai internetului a crescut de trei ori mai repede în ţările în curs de dezvoltare decât în cele dezvoltate. Raportul asupra indicelui de globalizare din anul 2006 a acordat o atenţie specială aspectelor privind globalizarea în domeniul calităţii vieţii femeilor şi al dezvoltării sistemelor sociale. Raportul respectiv relevă că, de fapt, cele mai intens globalizate ţări sunt acelea în care oamenii trăiesc mai mult, într-o stare de sănătate mai bună, în care femeile ating înalte performanţe în domeniul progresului social, educaţional şi economic (A.T. Kearney, Foreign Policy Magazine Globalization Index. The 2004 Index, 2006). Cele mai numeroase dintre analizele dedicate procesului de globalizare gravitează, în esenţă, mai mult sau mai puţin explicit, în jurul provocării de fond ce stă în faţa arhitecţilor acestuia – necesitatea de a diminua decalajele de dezvoltare socioeconomică dintre state, prin eliminarea cât mai rapidă a dezavantajelor suportate aproape sistematic de ţările mediu/slab dezvoltate, în cadrul relaţiilor economice pe care acestea le întreprind cu ţările dezvoltate. Dezavantajele respective contribuie masiv nu numai la menţinerea, dar şi la adâncirea polarizării economice a naţiunilor şi a situaţiei economico-sociale a populaţiei în interiorul fiecărei naţiuni. Aceasta, în pofida tuturor măsurilor ONU întreprinse prin Obiectivele Mileniului Trei, 2000. De la un an la altul devine tot mai evident că arhitecţii procesului de globalizare nu mai pot ignora la nesfârşit această situaţie. În derularea propriilor lor proiecte, ei trebuie să ia act mai ferm decât la nivelul simplei retorici, de valorile universal împărtăşite ce decurg din Declaraţia ONU privind drepturile omului şi de drepturile/ obligaţiile naţiunilor ce decurg din tratatele de drept internaţional. Deocamdată, pentru cele mai multe dintre ţările lumii, dezvoltarea socială se află încă departe de a constitui un scop în sine. În cele mai multe situaţii, atunci când ea nu rezultă în urma depăşirii vreunei crize sociale (Zamfir, 2006), apare ca o emanaţie de ordin secundar a marilor trenduri economice naţionale sau internaţionale. Fie că recunoaştem sau nu, raţiunile, adesea partizane, ale unor instituţii globaliste (precum Banca Mondială, Fondul Monetar Internaţional, Organizaţia Mondială a Comerţului, Organizaţia Naţiunilor Unite ş.a.), alături de interesele unor companii transnaţionale care deţin controlul pe diverse pieţe, guvernează cu mână forte circulaţia resurselor economice strategice şi, implicit, soarta dezvoltării sociale a majorităţii ţărilor lumii. Şi adevărul este că, dincolo de limba de lemn a instituţiilor globaliste, ţările mai puţin dezvoltate se confruntă zilnic cu realităţile dure ale dinamicii finanţelor publice internaţionale, aşa cum reiese aceasta din 3 POLITICI SOCIALE ŞI GLOBALIZARE 139 tabelul nr. l. De fapt, în paralel cu înfăptuirea mult lăudatelor Obiective ale Mileniului Trei, adoptate de o mare parte a statelor lumii, asistăm în continuare la o luptă acerbă pentru menţinerea avantajelor deţinătorilor tradiţionali ai puterii economice mondiale, dublată în subsidiar, de o puternică dispută ideologică, pe tema (non)protecţiei sociale. Într-un asemenea context internaţional, ţările din centrul şi sud-estul Europei, care tot speră să scape din cercul vicios al sărăciei prin trecerea la economia de piaţă, constată că preţul libertăţii devine din ce în ce mai greu de susţinut, ele aflându-se, în prezent, în pragul unui bilanţ financiar deosebit de grăitor. În anii ’90, pe fondul declaraţiilor de intenţii deosebit de generoase ale statelor vestice, fluxul resurselor financiare îndreptate spre ţările central şi est europene a fost deosebit de inconsistent înainte de anul 1999, luând chiar valori negative în anii 1995 şi 1996. După anul 1999 (cu excepţia anilor 2002, 2003), afluxul net de resurse financiare dinspre ţările dezvoltate spre ţările în tranziţie, a devenit sistematic negativ, ceea ce semnifică, de fapt, că transferul net de resurse financiare a avut un sens contrar celui firesc, aşteptat şi declarat prin retorica integraţionisto-globalistă a instituţiilor internaţionale, ţările în tranziţie contribuind – în pofida numeroaselor crize prin care treceau şi a vulnerabilităţii lor sociale mărite – la creşterea afluxului de resurse direcţionat spre ţările dezvoltate. În decursul a cinci ani (1999, 2000, 2001, 2004 şi 2005), acest aflux a fost de aproximativ 174,9 miliarde $ SUA. Aceasta în timp ce, ca şi în deceniile anterioare, în anul 2005, ţările în curs de dezvoltare au continuat să contribuie la bunăstarea socială a ţărilor dezvoltate cu suma estimativă de 527 miliarde $ SUA. Tabelul nr. 1 Transferuri nete de resurse financiare către ţările în curs de dezvoltare şi economiile în tranziţie, 1995–2005 (în miliarde $ SUA) 1995 1996 1997 1998 1999 2000 2001 2002 2003 2004 2005 Ţări în curs de dezvoltare 49,4 26,5 -0,1 -34,0 -123,0 -187,9 -153,7 -202,2 -294,6 -367,8 -526,9 Economii în tranziţie -2,5 -6,1 2,9 3,6 -23,7 -49,4 -28,7 2,9 3,6 -23,7 -49,4 Ţări sărace cu datorii 6,8 7,2 7,5 9,0 10,1 8,3 8,3 10,4 9,6 10,1 11,8 externe mari Ţările slab dezvoltate 12,0 10,4 9,3 12,6 11,1 5,6 9,0 6,6 8,1 5,9 7,1 Sursa: United Nations Department of Economic and Social Affairs, based on International Monetary Fund (IMF), World Economic Outlook (April, 2006), and IMF, Extras din Balance of Payments Statistics. International financial system and development, Report of the Secretary-General, Macroeconomic policy questions, Sixty-first session. Transferuri pozitive de resurse, dinspre ţările dezvoltate spre cele slab dezvoltate, s-au produs (deşi la cote relativ mici) numai spre Africa sub-Sahariană. Cu toate acestea, în Occident, opiniile contradictorii în privinţa oportunităţii de a pune în discuţie principiile unei noi etici în domeniul relaţiilor (socioeconomice) internaţionale, sunt deosebit de vehemente, deşi aparent, lumea se află în căutarea unor modalităţi eficiente de calmare a zonelor fierbinţi înscrise pe harta sărăciei mondiale (Stanciu, 2005). Şi asta pentru că miza iniţierii unor asemenea dezbateri 140 MARIANA STANCIU 4 este deosebit de ridicată. Există părţi interesate (factori de putere) care pot pierde sau pot câştiga masiv, prin consecinţele economice şi sociale ce ar decurge, în general şi în particular, din asemenea dezbateri publice. CINE SE TEME DE MODELUL SOCIAL EUROPEAN A recunoaşte necesitatea conceptualizării şi aplicării unei noi etici a globalizării pare, multor politicieni sau economişti, un fapt la fel de riscant ca şi acela de a recunoaşte, de exemplu, virtuţile absolute ale sistemelor de protecţie socială vest sau nord europene (comparativ cu sistemul american, ori sistemele sud europene, sud-est europene sau altele). Legitimitatea absolută a compensării dezavantajelor economice acumulate sistematic de-a lungul ultimelor trei-patru decenii de către ţările slab/mediu dezvoltate, prin intermediul relaţiilor economice (comerciale) ale acestora cu ţările dezvoltate, impune recunoaşterea acestor realităţi de către statele în cauză, precum şi colaborarea lor directă la formularea şi aplicarea unor noi principii etice în sfera relaţiilor economice internaţionale, în urma aplicării cărora să asistăm la reducerea decalajelor de dezvoltare (enorme, în prezent), dintre ţările dezvoltate şi cele slab sau mediu dezvoltate. Insecuritatea veniturilor populaţiei sărace a crescut mult în ultimele două decenii, pe fondul accentuării inegalităţilor economice la nivel global. În prezent, veniturile sunt repartizate în proporţii mult mai inegale, la nivelul tuturor ţărilor, decât în interiorul ţărilor cu cel mai ridicat grad de polarizare a veniturilor. Valoarea coeficientului Gini pentru nivelul global este 66, în timp ce la nivel naţional, cea mai ridicată valoare a acestuia a fost de 63 (Botswana, în anul 1993). La nivel mondial, 5% dintre cei mai bogaţi oameni dispun de un venit de 114 ori mai ridicat decât cel al celor mai săraci 5%, iar cei mai bogaţi 1% obţin venituri cât 57% dintre cei mai săraci (PNUD, 2003). În acelaşi timp, pe măsură ce procesul de globalizare se accentuează, accesul la informaţie devine mai larg, iar populaţia care trăieşte în sărăcie conştientizează acut inegalităţile existente. Situaţia generală devine tot mai explozivă, pe măsură ce dificultăţile vieţii populaţiei care trăieşte în sărăcie persistă îndelung şi se adâncesc. Dezbaterile privind oportunitatea adoptării unuia sau altuia dintre modelele existente de protecţie socială argumentează, de fapt, asupra voinţei celor ce deţin puterea economică de a-şi recunoaşte responsabilitatea socială faţă de problema compensării dezavantajelor întâmpinate pe piaţa muncii de diverse categorii de persoane – ştiut fiind că dezavantajele respective sunt dobândite, în bună măsură, ca efect al inerentelor deficienţe de organizare şi administrare a comunităţilor sociale. Iată de ce, în general, aceia care, prin politicile lor economice, pun la îndoială urgenţa aplicării unei noi etici a relaţiilor economice internaţionale, pot fi regăsiţi cu mare probabilitate în rândurile celor ce contestă virtuţile modelelor sociale nord sau vest europene (precum Marzinotto, 2006 ş.a.). Cu toate acestea, modelele sociale occidentale au produs şi produc încă unele efecte socioculturale şi economice absolut exemplare pentru toate ţările lumii. 5 POLITICI SOCIALE ŞI GLOBALIZARE 141 Practic, vreme de mai multe decenii, Europa de nord-vest a constituit avangarda mondială în materie de dezvoltare socială conştientă, demonstrând lumii că dezvoltarea economică poate avea loc nu numai în condiţiile unui liberalism dur, ci şi în condiţiile menţinerii unui mediu social respirabil, chiar cu preţul situării pe un loc doi sau trei în competiţia economică mondială. Evident, între posibilităţile deosebit de ridicate de finanţare ale protecţiei sociale vest europene şi foamea cronică de pe alte meridiane ale lumii există corelaţii strânse, deşi poate mai puţin evidente, la o analiză sumară. Dar această corelaţie merită o altă discuţie, deşi ea vizează direct problematica eticii relaţiilor economice internaţionale. Spre deosebire de nord-americani însă, europenii occidentali au demonstrat, prin fapte, timp de mai multe decenii, că viaţa aproapelui lor defavorizat în competiţia acerbă de pe piaţa capitalistă a muncii a contat mai mult pentru deţinătorii puterii, decât un loc fruntaş, de glorie îndoielnică şi, oricum, efemeră, într-o competiţie economică mondială. Iată motivul pentru care ceea ce se înţelege astăzi prin modelul social occidental, oricât de vag ar fi acesta definit, constituie o sursă de stres intens, atât pentru adepţii de peste Atlantic ai modelului minimal (neo-liberal) de protecţie socială, cât şi pentru exponenţii ultimi, dar redutabili, ai regimurilor comuniste. Pentru toţi aceştia, performanţele Europei Occidentale în materie de protecţie a categoriilor sociale defavorizate a constituit o continuă sursă de stres, vreme de mai multe decenii. Oponenţi redutabili ai modelului social occidental se găsesc însă şi pe continentul European, şi chiar în interiorul UE. Când se întâlnesc pentru a discuta noi proiecte de legi, vizând idealul larg asumat al coordonării politicilor sociale europene în domeniul reglementării pieţelor muncii, numeroşi miniştri din cadrul Comunităţii Europene se menţin pe poziţii ireconciliabile. Divergenţele pe această temă reflectă clar diferenţele dintre doctrinele politice fundamentale şi, implicit, dintre diferite ţări, în materie de conştientizare şi asumare a responsabilităţii faţă de problematica socială. Aparent însă, ceea ce îi sperie pe adepţii unor modele sociale mai puţin generoase sunt următoarele: creşterea economică mai scăzută decât cea a economiilor cu sarcini sociale mai reduse şi creşterea şomajului (W. Werner, 2006). Adică, exact inversarea acelor condiţii care, cu cinci-şase decenii în urmă, au permis expansiunea statului vest-european al bunăstării sociale – creşterea economică rapidă, posibilă, în principal, prin achiziţionarea unor materii prime ieftine de la statele care în prezent sunt slab sau mediu dezvoltate ori au datorii externe foarte mari şi – pe cale de consecinţă – posibilitatea de a menţine şomajul la cote reduse. CONSTITUIREA MODELULUI SOCIAL OCCIDENTAL ŞI CARACTERISTICILE ACESTUIA Uniunea Europeană este, în prezent, cel mai important agent de schimbare în ceea ce priveşte guvernarea statelor, elaborarea politicilor şi impunerea unor modele social-culturale în spaţiul european. În ţările Uniunii Europene există 142 MARIANA STANCIU 6 diverse modalităţi de elaborare a politicilor, dar şi tendinţa de a crea un spaţiu de convergenţă pentru politicile sociale din diverse domenii, cum sunt pieţele muncii, asigurările sociale, organizarea unor reţele de servicii sociale ş.a. În asemenea domenii, instituţiile europene au făcut paşi importanţi spre coordonarea reglementărilor adoptate în cadrul statelor membre. În pofida diversităţii lor social- culturale, ţările vestice au numeroase caracteristici comune, care, în timp, au marcat în mod inconfundabil procesul de elaborare a politicilor economice şi sociale în UE. Unele caracteristici, aparent rigide, ale sistemelor de protecţie socială occidentale rezistă peste decenii, deoarece ele constituie o condiţie a echilibrului, dezvoltării şi păcii sociale. Statele bunăstării sociale occidentale au în vedere trei dimensiuni principale ale protecţiei sociale: reducerea sărăciei şi, implicit, a polarizării sociale, protecţia în faţa riscurilor imposibil de asigurat pe pieţele muncii (riscurile de îmbolnăvire şi riscurile longevităţii) şi recompensarea pe termen lung a participării pe pieţele muncii. Asemenea obiective sunt îndeplinite de sistemele de protecţie socială în grade diferite şi cu eficienţă ce variază de la o ţară la alta (Boeri, 2002). Spre deosebire de ţările vest-europene, care, în anul 1993 de exemplu, alocau, în medie, 51% din PIB pentru cheltuielile sociale, în mod obişnuit, SUA cheltuie pentru protecţia socială mai puţin de jumătate din suma medie alocată de ţările UE. Ca urmare, în SUA există o polarizare a veniturilor populaţiei mult mai accentuată decât în UE şi o rată a sărăciei (după efectuarea redistribuţiei sociale), mult mai ridicată decât în UE. În mod curent, veniturile a 13% din populaţia SUA se situează sub pragul federal al sărăciei. Rata oficială a sărăciei a crescut în SUA timp de patru ani consecutiv, de la 11,3% în anul 2000, la 12,7%, în anul 2004. Aceasta înseamnă că veniturile a 37 milioane de oameni se situează sub pragul oficial al sărăciei. În acelaşi interval, rata sărăciei pentru copiii sub 18 ani a crescut de la 16,2% la 17,8%. Peste 11% din populaţia SUA trăieşte sub ameninţarea continuă a insecurităţii alimentare, iar 3,5% suferă de foame cronică. Uniunea Europeană este preocupată, în prezent, doar de existenţa sărăciei relative şi nu de sărăcia absolută. Pragurile naţionale ale sărăciei indică faptul că, în anul 1996, 17% din cetăţenii uniunii (unul din şase) trăiau în gospodării sărace, adică realizau venituri mai mici de 60% din mediana veniturilor naţionale. Aceasta înseamnă 24,8 milioane gospodării, în care trăiau 61,1 milioane de persoane (Molnar, 2002). În SUA, pe lângă sărăcia relativă, este deosebit de relevantă sărăcia absolută – adică lipsa resurselor elementare, necesare satisfacerii nevoilor de bază ale unei vieţi sănătoase, venituri insuficiente pentru a procura hrană, adăpost, îmbrăcăminte şi servicii medicale. Linia sărăciei relative (adică un acces semnificativ mai scăzut la avuţie şi venituri decât alţi cetăţeni) a fost fixată, în anul 1999, la 17,020 $, ceea ce înseamnă 28,40% din venitul median la nivelul SUA (Wikipedia, 2006). Sistemele sociale occidentale diferă în ceea ce priveşte structura şi volumul cheltuielilor sociale, dar şi grupurile-ţintă ale transferurilor de venituri. Literatura din domeniu identifică, totuşi, patru grupe de ţări distincte, ce desfăşoară practici sociale în modalităţi relativ asemănătoare (Ferrera, 1998, Bertola et al., 2001): 7 POLITICI SOCIALE ŞI GLOBALIZARE 143 – ţările nordice (Suedia, Danemarca, Finlanda, Olanda), care efectuează cheltuieli sociale relativ ridicate şi defineşte eligibilitatea pe principii ce ţin de natura cetăţeniei. Ca urmare, aceste ţări au legiferat impuneri publice relativ ridicate şi utilizează o varietate largă de instrumente şi politici sociale active; – ţările continentale (Franţa, Germania, Austria, Belgia, Luxemburg) utilizează, îndeosebi, scheme de asigurări sociale (modelul Bismark), finanţate prin contribuţiile celor angajaţi în muncă; – ţările mediteraneene (Spania, Grecia, Italia, Portugalia) utilizează un model bazat pe asigurări sociale, în cadrul căruia beneficiile sunt segmentate, potrivit statusului asiguratului; – în ţările anglo-saxone (Marea Britanie şi Irlanda), transferurile sociale merg îndeosebi spre cei angajaţi în muncă. Acest tip de model (Beveridge) presupune existenţa unei reţele de asistenţă socială relativ dezvoltată. Sistemele de protecţie socială din nord se deosebesc net de cele din sudul continentului. În timp ce sistemele nordice sunt mai angajate în reducerea polarizării economice, cele din sud, dimpotrivă, sunt mai indiferente în această privinţă. În timp ce sistemele nordice acordă beneficii sociale consistente persoanelor eligibile de vârstă activă, cele din sud, acordă asemenea beneficii îndeosebi pensionarilor. Sistemul anglo-saxon, este mai eficient în reducerea polarizării economice, în rândurile populaţiei de vârstă activă şi mai puţin, în rândurile pensionarilor. Modelele sociale din cele patru grupe de ţări şi-au dobândit şi consolidat caracteristicile într-un interval relativ lung, de peste două-trei decenii. Între anii 1950–1973, ţările occidentale reunite, la momentul respectiv, sub egida EU-15, au parcurs o perioadă de înaltă dinamică economică, graţie abundenţei de materii prime, materiale şi petrol, la preţuri relativ mici, de pe pieţele externe. Astfel, aceste ţări au beneficiat, pe termen lung, de o rată medie de creştere a PIB de 4,6%. În plus, vreme de peste două decenii, o treime din PIB-ul EU-15 a mers sistematic spre acumularea de capital, iar două treimi, spre creşterea factorului total al productivităţii muncii (Sapir, 2003). Ca urmare, standardul de viaţă din zona EU- 15 a crescut rapid, aproape sincronic cu cel al populaţiei din SUA. Astfel, dacă în anul 1950, PIB/loc în EU-15 era de 40% din cel corespondent populaţiei SUA (la paritatea puterii de cumpărare), în anul 1973, indicatorul respectiv avea o valoare de 70%, în contextul unei inflaţii medii, măsurate prin deflatorul consumului privat, de 4% şi al unei rate a şomajului de 2%. În asemenea condiţii, costurile bunăstării sociale din ţările EU-15 au rămas la cote relativ uşor de gestionat. Creşterea economică rapidă, stabilitatea macroeconomică şi statul bunăstării sociale s-au susţinut reciproc, vreme de peste două decenii. Aceasta a constituit, de fapt, etapa de consolidare a filosofiei modelului social european, preluată ulterior, pe un registru mai mult sau mai puţin accentuat, de toate statele care s-au înscris în Uniunea Europeană. Deşi de-a lungul anilor a crescut continuu, ponderea cheltuielilor guvernamentale totale în PIB a rămas relativ modestă (36%, în anul 1970). 144 MARIANA STANCIU 8 Cheltuielile publice au fost distribuite pe trei dimensiuni principale: consumul guvernamental (15%), transferurile (14%, adică 12% transferuri sociale şi 2% subsidii) şi investiţii publice (4%). Acesta a constituit aşa-numitul triunghi de aur care a făcut posibilă creşterea stabilităţii macroeconomice şi a coeziunii sociale până la cote ce păreau de nezdruncinat. Tot acest edificiu a intrat în derivă însă, odată cu incidenţa celor două şocuri petroliere şi cu schimbarea unor raporturi de putere pe pieţele resurselor energetice şi de materii prime (apropo de discuţia privind corelaţia dintre bunăstarea socială a europenilor occidentali şi subdezvoltarea cronică a ţărilor furnizoare de materii prime şi energie ieftine). Un oarecare rol în acest proces l-au avut, desigur şi alţi factori, precum evoluţia pattern-urilor demografice (îmbătrânirea populaţiei), progresul tehnologic rapid (tot mai intens generator de şomaj), procesul de globalizare (concurenţa tot mai acerbă a unor noi veniţi pe piaţa mondială a bunurilor de consum, precum Japonia, China şi, mai nou, India). În perioada 1974–1985, în Uniunea Europeană, rata medie anuală a creşterii PIB a scăzut la 2%, iar cea aferentă PIB/loc. – la 1,7%. Inflaţia a crescut la 11%, iar rata şomajului – de la 3%, în anul 1974, a ajuns la 10%, în anul 1985. Toate acestea au avut consecinţe deosebite pentru finanţele UE. Cheltuielile guvernamentale au crescut rapid după anul 1973, ajungând la 46% din PIB, în anul 1980 şi la 49% din PIB, în 1985 (au crescut cu 13% faţă de anul 1970). În acest context, transferurile sociale au crescut cu 6%, iar subsidiile, cu 1%. Cheltuielile publice au fost finanţate parţial din veniturile publice (care au crescut, în intervalul respectiv, cu 8 puncte procentuale în PIB) şi parţial din împrumuturi publice (care au crescut cu 5 puncte procentuale în PIB). Astfel, la mijlocul anilor ’80, Europa occidentală evolua pe o spirală negativă a creşterii economice, ceea ce a determinat creşterea taxelor şi impozitelor directe cu 3 puncte procentuale din PIB (în intervalul anilor 1970–1985) şi a contribuţiilor sociale cu 5 puncte procentuale din PIB. Analiştii sociali susţin că această evoluţie a dus la demotivarea muncii şi a investiţiilor în general, ceea ce a încetinit ritmul de creştere a PIB, pe termen lung. În intervalul anilor 1986–2000, Europa Occidentală a făcut unele progrese, EU-15 reuşind să reducă inflaţia la 3%, în anul 1994. Dar rata şomajului a rămas la fel de ridicată (aproximativ de 9%). Simultan a avut loc o adevărată explozie în planul cererii pentru protecţia socială, în special din cauza menţinerii unei rate ridicate a şomajului). Cel mai ridicat nivel al cheltuielilor guvernamentale a fost atins în anul 1993 (51% din PIB), veniturile publice situându-se în jurul a 45% din PIB, iar împrumuturile publice atingând ponderea de vârf – 6% din PIB. Procesul de consolidare fiscală declanşat la Maastricht, în anul 1993, a urmărit să stopeze deficitul financiar declanşat în urmă cu 20 de ani, astfel încât, în anul 1999, când în spaţiul UE a fost introdusă moneda euro, împrumuturile publice se cifrau la mai puţin de 1% din PIB. Dar deşi, în anul 2000, a avut loc mult-dorita consolidare fiscală, reuşind o balanţă bugetară pozitivă (cu cheltuieli guvernamentale 9 POLITICI SOCIALE ŞI GLOBALIZARE 145 sub 46% din PIB şi o rată a creşterii economice excepţională – 3,5% din PIB), cheltuielile publice au crescut, din nou, în anii următori (Sapir, 2001). Iată de ce, în prezent, în Europa Occidentală există foarte multe voci care pun la îndoială posibilităţile menţinerii unor sisteme de protecţie socială naţionale şi chiar a unor aparate de guvernare atât de costisitoare. Deşi unele state membre se descurcă bine încă, UE, în ansamblu, nu se mai situează pe primele locuri în lume, în domeniile-cheie ale creşterii economice, precum capacitatea de inovaţie, dezvoltarea IT sau spiritul întreprinzător, comparativ cu concurenţi precum SUA, Japonia, sau, mai nou, China şi India. Aceştia din urmă atacă deschis sistemele economice vest-europene, afirmând că vechiul model social occidental a dus la eşecul economiei, şi că acesta trebuie să suporte restrângeri radicale, în vederea construirii unor noi locuri de muncă. Numărul şomerilor din UE se apropie în prezent de 20 de milioane de persoane, dintre care 10 milioane nu lucrează de peste un an. Printre ei se află mulţi tineri – media europeană (UE) a şomerilor pentru grupa de vârstă 16–24 de ani a atins nivelul de 18,7%, cu vârfuri alarmante în Slovacia (32%) şi Polonia (40%), dar şi Italia are o rată de 23,6%.). Mulţi politicieni şi analişti sociali vorbesc chiar despre necesitatea reinventării modelului social european. În repetate rânduri, rapoartele Comisiei Europene menţionează că Franţa, Germania, Italia, Polonia şi Spania nu au găsit cele mai adecvate politici pentru a-i determina pe cetăţenii statelor respective să prefere angajarea în muncă indemnizaţiei de şomaj. Simpla creştere economică nu mai reuşeşte, singură, să ducă la crearea de locuri de muncă. Este nevoie de politici sociale explicite pentru a-i stimula pe oameni să aibă iniţiative şi să devină mai productivi, inclusiv prin reducerea diferenţelor dintre salariile acordate pentru acelaşi tip de activitate şi diminuarea numărului de angajaţi cu salarii mici, prin flexibilizarea modelului social, fără a afecta solidaritatea socială. Obiectivele strategiei de la Lisabona rămân, totuşi, greu de îndeplinit, îndeosebi în ceea ce priveşte angajarea în muncă a mai multor femei şi a unui număr mai semnificativ de persoane apropiate de vârsta pensionării. Austria, care a preluat din ianuarie, 2006 preşedinţia UE, a anunţat că va continua dezbaterile pe această temă şi îi va implica mai activ pe euro-cetăţeni în rezolvarea problemelor sociale. În competiţia nedeclarată în materie de protecţie socială din Europa, se pare că ţările nordice – Danemarca, Finlanda, Suedia şi Olanda, care oferă un nivel mai ridicat de protecţie socială şi de politici active pe piaţa muncii, stau cel mai bine. În ultimele rânduri ale clasamentului se află ţările mediteraneene – Grecia, Italia, Portugalia şi Spania – care intervin social, îndeosebi în domeniul pensiilor şi al reglementărilor salariale, prin negocieri colective. Viciile structurale ale pieţelor muncii din UE-25 par să fie principalul motiv pentru care Comisia de la Bruxelles constată că forţa de muncă ocupată în această zonă (în anul 2004), a fost, în medie, de 63,3% (comparativ cu 71,2% în SUA sau cu 68,7% în Japonia), iar rata de creştere medie a PIB a fost doar de 0,6%. În acelaşi an, şomajul în SUA a fost de 5,5%, adică mult mai scăzut decât în EU-25 146 MARIANA STANCIU 10 (9%), iar în Japonia, 4,8%. Acesta constituie şi unul dintre motivele principale pentru care se pare că forţa de muncă mediu şi înalt calificată din estul Europei sau de pe alte continente se orientează, în ultimii ani, îndeosebi spre zona nord- americană. De o parte, se află cei care doresc pieţe ale muncii libere şi flexibile, mai puţin reglementate, dar marcate de o mai mare competiţie. De cealaltă parte se află cei ce vor un standard de viaţă mai înalt, pieţe guvernate de reguli, protecţie a pieţei muncii şi mai multe drepturi pentru muncitori. În ciuda deosebirilor de opinii, în Uniunea Europeană s-a vorbit şi se vorbeşte încă, mult, despre problemele sociale. Tratatul internaţional ce a pus bazele Uniunii prevede, între obiectivele sale centrale, atingerea unui înalt nivel al folosirii forţei de muncă şi în domeniul protecţiei sociale, precum şi promovarea unui nivel de trai mai bun şi a unor condiţii mai bune de muncă. Comisia Europeana are misiunea de a coordona varietatea de politici în privinţa pensiilor, folosirii forţei de muncă, a inserţiei sociale, a luptei contra sărăciei din toate cele 25 state membre ale UE şi de a concluziona care este cea mai bună practică. În pofida relativei eterogenităţi a sistemelor de protecţie socială existente în diferite ţări europene, în mod cert, la nivel nord-vest continental, s-a conturat un model social distinct, ca expresie a unei voinţe clare, de realizare a unui nivel al bunăstării sociale decent, pentru toţi rezidenţii. Este vorba despre un model social ale cărui principii fundamentale sunt solidaritatea şi coeziunea socială şi ale cărui obiective urmăresc realizarea egalităţii de şanse, participarea socială şi, integrarea/incluziunea socială. DESPRE PROBLEMA CONSTITUIRII UNUI MODEL SOCIAL ÎN ROMÂNIA În ultimii 16 ani, analiştii din domeniul cercetării sociale au lansat, în mod repetat, semnalul necesităţii de a (re)gândi, (re)proiecta şi finanţa dezvoltările din sfera socială în mod unitar, eventual pe baza unui buget social cvaziautonom. Cu toate acestea, până în prezent, nu putem vorbi despre existenţa unei viziuni globale, unitare, asupra problematicii sociale româneşti, ci doar despre concepţii sectoriale autonome, centrate pe educaţie, sănătate, asigurări sociale etc. Structurile de organizare şi schemele de finanţare ale sectorului social din România, nu sunt proiectate şi, deci, nici gestionate în funcţie de potenţialul complementarităţii lor în cadrul sistemului naţional care, cel puţin virtual, ar trebui să funcţioneze după o logică intrinsecă, multiplu articulată şi armonizată prospectiv cu natura şi volumul trebuinţelor recunoscute social. Atât schemele de finanţare cât şi reţelele de servicii sociale existente s-au dezvoltat autonom, pe baza unui spirit de imitaţie mai mult sau mai puţin inspirat, în funcţie de urgenţele conjuncturii sociale imediate, având în vedere, cel mult, previziuni sectoriale pe termen mediu. De-a lungul tranziţiei, un rol major în domeniul atenţionării opiniei publice şi clasei politice, asupra urgenţelor şi priorităţilor dezvoltării şi protecţiei sociale, l-a 11 POLITICI SOCIALE ŞI GLOBALIZARE 147 avut Institutul de Cercetare a Calităţii Vieţii din Bucureşti care, încă de la înfiinţarea sa în anul 1990, prin programele şi publicaţiile sale, a militat pentru angajarea României într-un proces conştient de dezvoltare socială, pe baza unui proiect unitar, larg articulat, definit pe termen lung şi cuprinzând mai multe subproiecte, adresate nivelului sectorial (Zamfir, 2006, 1995, Mărginean, 2006, 2004, 2001, 1994, Stanciu, 1997 ş.a.). Totuşi, dată fiind importanţa socială a acestei problematici, de prea puţine ori asemenea idei au reţinut atenţia factorilor de putere. Ca urmare, este încă prematur să vorbim despre existenţa unui model social bazat pe o viziune unitară asupra problematicii sociale româneşti, ca rezultat al aplicării unui proiect de reformă socială clar formulat, realizat prin intermediul unui corp de politici publice şi sociale coerent şi larg cuprinzător. Totuşi, la realizarea unui asemenea proiect de schimbare socială merită să aspirăm, mai ales că unele demersuri notabile în acest sens au fost deja întreprinse (Planul Naţional Anti-Sărăcie şi Promovare a Incluziunii Sociale, CASPIS, 2002) sau sunt în curs de derulare. BIBLIOGRAFIE SELECTIVĂ 1. Alber J., Fahey T., Perception of living conditions in an enlarged Europe, European Commission, 2004. 2. Bertola G., Boeri T., Nicoletti G. (eds.), Welfare and Employment in a United Europe, Cambridge Mass: MIT Press, 2001. 3. Boeri T., Let Social Policy Models Compete and Europe Will Win, Universita Bocconi and Fondazione Rodolfo Debenedetti, A Conference, J.F.Kennedy School of Government, April 11–12, 2002. 4. Esping-Anderson G., The Three Worlds of Welfare Capitalism, Polity Press, Cambridge, 1990. 5. Ferrera M., The Four social Europes: between Universalism and Selectivity, în Rhodes and Meny eds., 1998. 6. Fukuda S., Human Development Report, Deepening democracy in a fragmented world, UNDP, 2002. 7. Larionescu M., Mărginean I., Neagu G., Constituirea clasei mijlocii în România, Editura Economică, Bucureşti, 2006. 8. Marzinotto B., The Unnecessary European Social Model, Briefing Note, Chatham House, 2006. 9. Mărginean I., Modelul social din perspectiva calităţii vieţii populaţiei, „Revista Calitatea Vieţii”, nr. 3–4, Editura Academiei Române, 2004. 10. Mărginean I. (coord), Arpinte D., Bălănescu L., Bădescu C., Doboş C., Mihăilescu A., Preda S., Preotesi M. T., Raicu C., Stanciu M., Teodorescu M., Analiza comparativă a finanţării politicilor sociale: România – ţări în tranziţie – ţările UE, Studiu ICCV – CASPIS, Bucureşti, 2001. 11. Mărginean I., Politica socială şi economia de piaţă, CIDE, Bucureşti, 1994. 12. Molnar M., Sărăcia şi excluderea socială în Uniunea Europeană, INCE, CIDE, vol. 1–2, Bucureşti, 2002. 13. Sapir A., (coord.), An Agenda for a Growing Europe, Making the EU Economic System Deliver, Report of an Independent High Level Study Group established by President of the EC, Brussels, 2003. 14. Sapir A., Who’s Afraid of Globalization? Domestic Adjustement on Europe and America, în R. B. Porter, P. Sauve, A. Subramanian, A. B. Zambetti (eds), Efficiency, Equity and Legitimacy: The Multilateral Trading System at the Millenium, Brookings Institutions Press, Washington D.C., 2001. 148 MARIANA STANCIU 12 15. Stanciu M., Politici ale unor instituţii financiare internaţionale ce au dus la adâncirea sărăciei naţiunilor, „Revista Calitatea Vieţii”, nr. 3–4, Editura Academiei Române, Bucureşti, 2005. 16. Stiglitz J. A., Whither Reform? Ten Years of the Transition, în Rosca A., Fondul special, o aberaţie fiscală, în „Capital”, nr. 40, 7 Octombrie 1999. 17. Zamfir C., Stoica L. (coord.), O nouă provocare: Dezvoltarea socială, Collegium, Editura Polirom, 2006. 18. Zamfir C, Zamfir E., (coord.), Politici sociale România în context european, Editura Alternative, Bucureşti, 1995. 19. Watkins K., Priorities in public spending, Human Development Report 2005, International cooperation at a crossroads: Aid, traide and security in an unequal world, UNDP, 2005. 20. Werner W., Which Socioeconomic Model for Europe?, „Intereconomics”, January–February, Hamburg, Germany, 2006. 21. Zamfir C., Stoica L. (coord.), Dezvoltarea socială: câteva elemente teoretice, în O nouă provocare: Dezvoltarea socială, Collegium, Editura Polirom, 2006. 22. ***, A decade of transition, UNICEF, Florenţa, 2001. 23. ***, Foreign Policy Magazine Globalization Index, About, Inc., A part of The New York Times Company, 2006. 24. ***, Measuring Globalization. The Global Top 20, 2005. 25. ***, Planul Naţional Anti-Sărăcie şi Promovare a Incluziunii Sociale, „Revista de Asistenţă Socială”, nr. 3/2002, Bucureşti, 2002. 16. *** PNUD, Rapport Mondial sur le Developpement Humain 2003. his article is concerned with the less obvious influences of globalization on the social development and social protection. T Issues about the hierarchy of globalization index, impact of the present international economic relations ethics on the socioeconomic gap between rich and poor countries, the consequences of these realities on the process of poverty alleviation, might be found in this text. 